作者:劉辰翁
標題:大聖樂
內容:芳草如雲，飛紅似雨，賣花聲過。況回首、洗馬塍荒，更寒食、宮人斜閉，煙雨銅駝。提壺盧何所得酒，泥滑滑、行不得也哥哥。傷心處，斜陽巷陌，人唱西河。天下事，不如意十常八九，無奈何。論兵忍事，對客稱好，面皺如靴。廣武噫嘻，東陵反覆，歡樂少兮哀怨多。休眉鎖。問朱顏去也，還更來麼。